দার্শনিক দৃষ্টিতে দেখলে এটা অস্পষ্ট থাকবে না যে, পুঁজি এবং শ্রমের দ্বন্দ্বটাই এখন বিশ্বজুড়ে প্রধান দ্বন্দ্ব। এক সময় ছিল যখন কারণ ও কার্যের সম্পর্কটাকেই চালিকাশক্তি মনে করা হতো। কার্যের পেছনে কারণ থাকে, কারণই কার্যের জন্ম দেয়, এটা জানা ছিল। ঊনবিংশ শতাব্দীর দ্বিতীয়ার্ধ থেকে বিশেষভাবে জানা হয়ে গেছে আমাদের যে, স্থায়ী সত্যটা হচ্ছে দ্বন্দ্ব, কার্যকারণ মিথ্যা নয়, কিন্তু দ্বন্দ্বই প্রধান, দ্বন্দ্ব চলছে কার্যকারণের ভেতরও। অসংখ্য দ্বন্দ্ব রয়েছে ব্যক্তিজীবনে, পরিবারে, সমাজে, রাষ্ট্রে, জ্ঞান-বিজ্ঞানে; দ্বন্দ্ব রয়েছে ব্যক্তির নিজের ভেতরেও। দ্বন্দ্বের কোনো অভাব নেই। সকল দ্বন্দ্বই আসলে ক্ষমতার। কিন্তু ইতিহাসের বাস্তবতায় একেক সময় একেকটি দ্বন্দ্ব অন্যসব দ্বন্দ্বকে ছাপিয়ে প্রধান হয়ে ওঠে, এবং অন্য দ্বন্দ্বকেও প্রভাবিত করে। আজকের পৃথিবীতে প্রধান দ্বন্দ্ব হচ্ছে পুঁজির সঙ্গে শ্রমের, অর্থাৎ ব্যক্তিমালিকানার সঙ্গে সামাজিক মালিকানার। এ লড়াইয়ে সামাজিক মালিকানাকে অবশ্যই জিততে হবে, নইলে আমাদের প্রিয় এই গ্রহের অসিত্মত্বই বিপন্ন হবে, যে-সতর্কবাণী বিজ্ঞানীরা দেওয়া শুরু করেছেন। উদ্বিগ্ন কণ্ঠে।